Univerzita Konštantína Filozofa v Nitre 
 
Štipendijný poriadok Univerzity Konštantína Filozofa v Nitre 

vydaný v zmysle § 15 ods. 1 písm. k) zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov (ďalej len „zákon o vysokých školách“). 
                                                                       Čl. 1
                                                     Poskytovanie štipendia 
1. Štipendijný poriadok ustanovuje základné princípy poskytovania štipendia študentom Univerzity Konštantína Filozofa v Nitre (ďalej len „študent“ a „UKF“).  
2. UKF poskytuje štipendium 
a) z prostriedkov poskytnutých UKF zo štátneho rozpočtu podľa § 96, § 96a a § 96b zákona  o vysokých školách, 
b) z vlastných zdrojov UKF prostredníctvom štipendijného fondu podľa § 97 zákona  o vysokých školách, 
c) z vlastných zdrojov UKF mimo štipendijného fondu v prípade štipendií, poskytovaných študentom doktorandského štúdia podľa § 54 ods. 18 zákona o vysokých školách. 
3. Študentom UKF môžu byť priznané tieto štipendiá 
a) sociálne štipendium podľa § 96 zákona o vysokých školách a vyhlášky č. 102/2006 Zb. o priznávaní sociálneho štipendia študentom vysokých škôl, 
b) tehotenské štipendium podľa § 96b zákona o vysokých školách, 
c) motivačné štipendium podľa § 96a a § 97 zákona o vysokých školách,  
d) doktorandské štipendium podľa § 54 ods. 18 zákona o vysokých školách.  
4. Študentovi môže byť priznané štipendium, ak splní podmienky na jeho priznanie stanovené všeobecne záväznými právnymi predpismi a vnútornými predpismi UKF.  
5. Štipendium sa vypláca bezhotovostne na bankový účet študenta. Číslo bankového účtu je evidované v Akademickom informačnom systéme.
 
Čl. 2
Sociálne štipendium 
1. Podmienky priznávania sociálneho štipendia z prostriedkov štátneho rozpočtu ustanovuje § 96 ods. 1 až 8 zákona o vysokých školách a vyhláška č. 102/2006 Z. z. o priznávaní sociálneho štipendia študentom vysokých škôl v znení neskorších predpisov. 
2. Sociálne štipendium sa priznáva  na základe splnenia právnymi predpismi stanovených podmienok študentom študijných programov prvých dvoch stupňov a študijných programov podľa § 53 ods. 3 zákona o vysokých školách, ktorí majú trvalý pobyt v Slovenskej republike.  
3. Sociálne štipendium prispieva na úhradu nákladov spojených so štúdiom. Na priznanie sociálneho štipendia má študent právny nárok.  
4. Sociálne štipendium možno priznať študentovi na základe písomnej žiadosti. 
5. O oprávnenosti nároku na priznanie sociálneho štipendia rozhoduje rektor.  
6. Sociálne štipendium sa poskytuje v priznanej mesačnej výške najneskôr desiaty deň príslušného kalendárneho mesiaca.  
7. Sociálne štipendium možno priznať najdlhšie do konca mesiaca, v ktorom poberateľ sociálneho štipendia prestane byť študentom.

Čl. 2a 
Tehotenské štipendium
1. Podmienky priznávania tehotenského štipendia z prostriedkov štátneho rozpočtu ustanovuje § 96b zákona o vysokých školách.
2. Tehotenské štipendium sa priznáva na základe splnenia právnymi predpismi stanovených podmienok tehotnej študentke, ktorá má trvalý pobyt v Slovenskej republike a nemá nárok na výplatu tehotenského podľa § 47a zákona č. 461/2003 Z. z. v znení zákona č. 426/2020 Z. z.
3. Tehotenské štipendium sa priznáva v období od začiatku 27. týždňa pred očakávaným dňom pôrodu určeným lekárom, najmä na účel pokrytia zvýšených výdavkov spojených so zdravotným stavom študentky, špeciálnymi materiálnymi potrebami a s prípravou na narodenie dieťaťa. Na tehotenské štipendium má študentka právny nárok.
4. Za študentku sa na účely tehotenského štipendia považuje študentka prvého, druhého a tretieho stupňa vysokoškolského štúdia v dennej a externej forme; aj osoba, ktorej bolo štúdium prerušené z dôvodu tehotenstva.
5. Výška tehotenského štipendia je 200 eur mesačne. Vláda môže ustanoviť nariadením inú výšku tehotenského štipendia; ustanovením novej výšky, stará výška stráca platnosť.
6. Tehotenské štipendium možno priznať na základe písomnej žiadosti od prvého dňa kalendárneho mesiaca, v ktorom bola žiadosť podaná.
7. O priznaní tehotenského štipendia rozhoduje rektor.
8. Tehotenské štipendium sa poskytuje v mesačnej výške najneskôr desiaty deň príslušného kalendárneho mesiaca na bankový účet vedený v Slovenskej republike; aj za mesiace júl a august.
9. Nárok na tehotenské štipendium zaniká:
a) vznikom nároku na výplatu rodičovského príspevku po narodení dieťaťa na dieťa, na ktoré študentka poberá tehotenské štipendium,
b) vznikom nároku na výplatu tehotenského podľa § 47a zákona č. 461/2003 Z. z. v znení zákona č. 426/2020 Z. z.,
c) skončením tehotenstva alebo 
d) skončením štúdia.
10. Študentka oznámi vysokej škole skutočnosť podľa ods. 9 písm. a), b) alebo písm. c) do desiatich pracovných dní odo dňa, kedy nastala.
11. Osoba, ktorej bolo za rovnaké obdobie poskytnuté tehotenské štipendium (§ 96b zák. č. 131/2002 Z. z. o vysokých školách) a vyplatené tehotenské  (§47a zák. č. 461/2003 Z. z. o sociálnom poistení),  je povinná vrátiť vysokej škole poskytnuté tehotenské štipendium za príslušné obdobie.
                                                                Čl. 3
                                            Motivačné štipendium  
1. Motivačné štipendium sa priznáva študentom a absolventom, u ktorých od riadneho skončenia štúdia neuplynulo viac ako 90 dní, z prostriedkov štátneho rozpočtu ako: 
a) prospechové štipendium, 
b) mimoriadne štipendium. 
2. Na priznanie motivačného štipendia študent nemá právny nárok. 
3. Študent je povinný predložiť  v lehote určenej vo  výzve UKF doklady potrebné k priznaniu štipendia.
4. Rozdelenie finančných prostriedkov určených na motivačné štipendiá študentov a ďalšie podrobnosti súvisiace s vyplácaním motivačných štipendií určí každoročne Akademický senát UKF v súvislosti so schvaľovaním rozpočtu UKF.
5. Rektor alebo dekan, ktorý štipendium priznal,  vydá rozhodnutie o pridelení motivačného štipendia, v ktorom uvedie výšku motivačného štipendia a odôvodnenie. 
6. Rozhodnutie o  priznaní motivačného štipendia sa zasiela na adresu trvalého bydliska študenta. 
Čl. 4
Prospechové a odborové štipendium 
1. Prospechové a odborové štipendium sa priznáva ako: 
a) odborové  štipendium na základe § 96a ods. 1 písm. a) zákona o vysokých školách  v študijných odboroch určovaných v metodike podľa § 89 ods. 8 zákona o vysokých školách na základe analýz a prognóz vývoja trhu práce (ďalej len „odborové štipendium“), 
b) prospechové štipendium na základe § 96a ods. 1 písm. b) zákona o vysokých školách študentom študujúcim v študijných programoch prvého alebo druhého stupňa za vynikajúce plnenie študijných povinností (ďalej len „prospechové štipendium”).  
2. Odborové  štipendium podľa ods. 1 písm. a) sa priznáva podľa pravidiel špecifikovaných v metodike rozpisu dotácií zo štátneho rozpočtu verejným vysokým školám na príslušný kalendárny rok: 
a) študentovi zapísanému na štúdium v prvom stupni a v prvom roku štúdia na základe študijných výsledkov v poslednom roku štúdia na strednej škole, 
b) študentovi zapísanému na štúdium v druhom stupni a v prvom roku štúdia na základe dosiahnutých študijných výsledkov za celé predchádzajúce štúdium v prvom stupni štúdia na základe váženého študijného priemeru za celé bakalárske štúdium, 
c) študentovi zapísanému na štúdium v druhom a ďalšom roku štúdia na základe študijných výsledkov v predchádzajúcom akademickom roku,
d) proces udeľovania štipendií zabezpečujú fakulty UKF podľa vlastnej metodiky. 
3. Študentovi zapísanému na štúdium v prvom roku štúdia sa prospechové štipendium podľa ods. 1 písm. b) priznáva v druhom semestri za vynikajúce plnenie študijných povinností v prvom semestri akademického roka a priznáva sa spravidla do 15. apríla príslušného akademického roka. 
4. Študentovi zapísanému na štúdium v druhom alebo v ďalšom roku štúdia sa prospechové štipendium podľa ods. 1 písm. b) priznáva v danom semestri za vynikajúce plnenie študijných povinností v predchádzajúcom semestri. Štipendium sa spravidla priznáva do 15. októbra a do 15. apríla príslušného akademického roka.  
5. Plnenie študijných povinností študentom sa posudzuje podľa: 
a) úspešného absolvovania študijných predmetov, ktoré si študent v sledovanom období zapísal na štúdium, 
b) kvality dosiahnutých študijných výsledkov v absolvovaných študijných predmetoch; na určenie kvality slúži vážený študijný priemer.  
6. Pod úspešným absolvovaním študijného predmetu sa rozumie udelenie kreditov a jeho hodnotenie, ak sa absolvovanie predmetu hodnotí známkou. Mierou plnenia študijných povinností študentom podľa odseku 5 písm. a) je počet kreditov získaných študentom v príslušnom semestri.  
7. Ako kritérium posudzovania miery plnenia študijných povinností pre účely priznávania prospechových štipendií slúži prepočítaný vážený študijný priemer (PVŠP) podľa vzorca 


kde VŠP je vážený študijný priemer, PK je počet kreditov získaných študentom za príslušný semester a ŠZŠ je štandardná záťaž študenta vyjadrená počtom 30 kreditov za semester.  
8. Posudzovanie plnenia študijných povinností sa uskutočňuje po fakultách. Osobitne sa môžu zoradiť študenti študujúci v jednotlivých formách štúdia a rokoch štúdia podľa miery plnenia študijných povinností v príslušnom semestri. Študenti zapísaní na univerzite sa posudzujú ako študenti študujúci na samostatnej fakulte. 
9. Na účely posúdenia plnenia študijných povinností sa môžu vytvárať skupiny študentov aj podľa študijných odborov alebo študijných programov, ktoré študujú. V takomto prípade sa zoznam študentov podľa ods. 8 člení aj podľa jednotlivých skupín študentov. 
10. Podkladom pre určenie miery plnenia študijných povinností študentom slúžia údaje zaznamenané v akademickom informačnom systéme UKF. 
11. Výška prospechových štipendií sa stanovuje v závislosti od celkového objemu finančných prostriedkov tak, aby sa: 
a) prospechové štipendium podľa ods. 1 písm. a) priznalo najviac päťdesiatim percentám študentov určeného študijného  odboru a  
b) prospechové štipendium  podľa ods. 1 písm. b) priznalo najviac desiatim percentám študentov zapísaných na fakulte v danom roku štúdia alebo semestri, ktorí najlepšie plnili študijné povinnosti za posudzované obdobie. 
12. Prospechové štipendium nie je možné priznať študentovi,  
a) ktorý mal počas predchádzajúceho semestra alebo príslušného semestra prerušené štúdium,  
b) ktorému bolo v predchádzajúcom alebo príslušnom akademickom roku uložené disciplinárne opatrenie, 
c) ktorý je v nadštandardnej dĺžke štúdia,
d) ktorý neštudoval na UKF počas celého akademického roka v predchádzajúcom akademickom roku, resp. v celom prvom semestri v prípade študenta študujúceho v prvom roku štúdia, 
e) ktorý nepredložil v stanovenej lehote fakultou definované podklady potrebné k priznaniu a vyplateniu štipendia. 
13. Prospechové a odborové štipendium priznáva rektor alebo dekan fakulty, na ktorej je študent zapísaný.

Čl. 5
Mimoriadne štipendium
 1. 	Mimoriadne štipendium sa študentovi priznáva spravidla za: 
a) vynikajúce výsledky vo vedeckej, umeleckej alebo v športovej činnosti,  
b) úspešnú reprezentáciu fakulty, univerzity alebo Slovenskej republiky vo vedeckých,  umeleckých, športových alebo vedomostných súťažiach a iných podujatiach,  
c) vynikajúce plnenie študijných povinností počas celého štúdia ocenené cenou rektora alebo cenou dekana, 
d) mimoriadne kvalitnú záverečnú prácu alebo inú odbornú prácu študenta, 
e) výnimočnú angažovanosť v študentských spolkoch a združeniach, v samosprávnych orgánoch univerzity a fakulty.  
2. Mimoriadne štipendium priznáva rektor alebo dekan fakulty, na ktorej je študent zapísaný.  
3. Návrhy na mimoriadne štipendium sa predkladajú prostredníctvom elektronického formulára, ktorý sa nachádza na osobitnej stránke univerzity. Členovia akademickej obce predkladajú dvakrát do roka, spravidla do 15. októbra a do 15. apríla príslušného akademického roka návrhy na mimoriadne štipendium rektorovi alebo dekanovi fakulty, na ktorej je študent zapísaný. O priznanie mimoriadneho štipendia môže požiadať rektora alebo dekana fakulty aj sám študent na základe dôvodov podľa ods. 1. Návrh alebo žiadosť študenta obsahuje: 
a) priezvisko a meno študenta,  
b) študijný program a rok štúdia,  
c) adresu trvalého bydliska,  
d) zdôvodnenie návrhu alebo vydokladovanie žiadosti, ak študent navrhuje sám seba,  
e) priezvisko a meno navrhovateľa.  
4. Mimoriadne štipendium sa spravidla priznáva v akademickom roku, v ktorom nastala skutočnosť, za ktorú sa štipendium priznáva. 
5. Mimoriadne štipendium podľa ods. 1 písm. c), d) a e) je poskytované len z vlastných zdrojov UKF podľa čl. 1 ods. 2 písm. b) a c). 
 
Čl. 6
 Doktorandské štipendium 
1. Doktorandské štipendium sa na UKF poskytuje študentovi študijného programu tretieho stupňa, ktorý študuje v dennej forme štúdia počas štandardnej dĺžky štúdia. 
2. Doktorandské štipendium sa priznáva: 
a) do vykonania dizertačnej skúšky najmenej vo výške 6. platovej triedy a prvého platového stupňa podľa zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov (ďalej len „zákon o odmeňovaní“), 
b) po vykonaní dizertačnej skúšky najmenej vo výške 7. platovej triedy a prvého platového stupňa podľa zákona o odmeňovaní. 
3. Doktorandské štipendium sa poskytuje v mesačnej výške najneskôr desiaty deň príslušného kalendárneho mesiaca za predchádzajúci kalendárny mesiac. 

Čl. 7
Štipendiá pre talentovaných domácich a zahraničných študentov
1. Štipendiá pre talentovaných domácich a zahraničných študentov (ďalej „talentové štipendiá“) sú financované ministerstvom školstva  a vyplácané sú univerzitou len ak sa študent zapíše  na študijný program UKF a splní kritériá posudzované na účel pridelenia štipendia overené univerzitou a ministerstvom školstva.
2.  V zmysle § 94a ods. 5 zákona o vysokých školách ministerstvo poverilo UKF organizačno-technickým zabezpečením poskytovania a vyplácania štipendií.
3. Žiadosť zasiela uchádzač o štipendium ministerstvu školstva.
4. Informácie o talentových štipendiách  ministerstvo školstva zverejňuje na svojom webovom sídle a v Portáli VS. Informáciu o talentových štipendiách zverejňuje na svojom webovom sídle aj UKF. 
5. Talentové štipendium sa priznáva podľa pravidiel špecifikovaných v aktuálnom metodickom dokumente k poskytovaniu štipendií pre talentovaných domácich a zahraničných študentov pre príslušný akademický rok, ktorý vydáva ministerstvo školstva.
6. Kritériom výberu sú študijné výsledky, úspechy na olympiádach či mimoškolské aktivity, pri zahraničných uchádzačoch sa posudzuje aj výsledok medzinárodného SAT testu.
7. Štipendijná podpora sa dá získať len raz, a to pred začiatkom bakalárskeho alebo magisterského štúdia. 
8. Finálny zoznam študentov, ktorým bude pridelené štipendium je dostupný až po skončení zápisov na vysokých školách. 
9. Štipendium je žiadateľovi vyplácané univerzitou mesačne počas desiatich mesiacov akademického roka (za mesiace september – jún); štipendium je vyplácané spätne za mesiace, v ktorých naň štipendistovi vznikol nárok.
10. Podmienkou vyplácania štipendia je podpísanie  čestného vyhlásenia a prevzatie rozhodnutia štipendistom, ktoré mu vydá univerzita.
11. Štipendium bude poberateľovi štipendia zastavené novým rozhodnutím v prípade:
a) ukončenia štúdia podľa § 66 ods. 1 zákona o vysokých školách
b) prerušenia štúdia podľa § 64 zákona o vysokých školách na obdobie dlhšie ako 180 dní
c) neplnenia si študijných povinností podľa § 71 zákona o vysokých školách



Čl. 8
Vládne štipendiá
1. Vládne štipendiá sú poskytované na všetky stupne vysokoškolského štúdia na verejných vysokých školách v Slovenskej republike. 
2. Podmienky priznania a poskytovania vládneho štipendia upravuje zákon č. 392/2015 Z. z. o rozvojovej spolupráci a o zmene a doplnení niektorých zákonov a vyhláška Ministerstva školstva, vedy, výskumu a športu SR č. 50/2016, ktorou sa ustanovujú podrobnosti o poskytovaní vládneho štipendia.
3. Súčasťou poskytovania vládnych štipendií SR sú aj štipendiá pre Slovákov žijúcich v zahraničí (cudzích štátnych príslušníkov s trvalým pobytom mimo SR). 
4. Udeľovanie týchto štipendií je súčasťou štátnej politiky podpory Slovákov žijúcich v zahraničí, riadi sa zákonom č. 474/2005 Z. z. o Slovákoch žijúcich v zahraničí a  zmene a doplnení niektorých zákonov, a podmienkami Úradu pre Slovákov žijúcich v zahraničí.
5. Elektronickú žiadosť na príslušný akademický rok uchádzači o vládne štipendium Slovenskej republiky odosielajú prostredníctvom portálu www.vladnestipendia.sk.
6. Poskytovanie vládnych štipendií je ďalej upravené rámcovou zmluvou o poskytovaní finančných prostriedkov v rámci rozvojovej spolupráce a o plnení záväzkov vyplývajúcich z medzinárodných zmluvných dokumentov v oblasti vzdelávania medzi UKF a ministerstvom školstva.
7. V zmysle uvedenej zmluvy sa ministerstvo školstva zaväzuje poskytovať UKF finančné prostriedky zo štátneho rozpočtu prostredníctvom rozpočtu ministerstva v rámci oficiálnej rozvojovej spolupráce, ako aj v súlade s bilaterálnymi medzinárodnými zmluvami. UKF použije finančné prostriedky výlučne na účel, na ktorý sa poskytli.
8. UKF v súlade s § 4 vyhlášky č. 50/2016 vyplatí zahraničnému štipendistovi štipendium najneskôr desiaty deň príslušného kalendárneho mesiaca na bankový účet štipendistu.

Čl. 7
 Platnosť 
1. Tento štipendijný poriadok ruší Štipendijný poriadok UKF v Nitre, schválený Akademickým senátom UKF (ďalej len „AS UKF v Nitre“) dňa 28. júna 2021.
2. Tento štipendijný poriadok bol schválený v AS UKF v Nitre dňa  3. novembra 2025. 
3. Tento štipendijný poriadok nadobúda účinnosť dňom nasledujúcim po dni schválenia AS UKF v Nitre. 

 
 prof. PaedDr. Gabriela Pavlovičová, PhD.                              prof. RNDr. Libor Vozár, CSc.
                 predseda AS UKF  v Nitre                                                   rektor UKF v Nitre

